ከሳዑዲ በየቀኑ ከ1 ሺህ በላይ ዜጎች የጉዞ ሰነድ እየወሰዱ መሆኑን ሚኒስትሩ አስታወቁ  
ከሳዑዲ አረቢያ እንዲወጡ የታዘዙ ኢትዮጵያውያንን የመመለሱ ስራ ተጠናክሮ እንደሚቀጥል የመንግስት ኮሙዩኒኬሽን ጉዳዮች ጽህፈት ቤት ኃላፊ ሚኒስትር ዶክተር ነገሪ ሌንጮ አስታወቁ።ኃላፊ ሚኒስትሩ ዛሬ በሰጡት ጋዜጣዊ መግለጫ ያለ መኖሪያና ሥራ ፈቃድ በሳዑዲ ዓረቢያ የሚኖሩ ኢትዮጵያውያንን በተሰጣቸው የጊዜ ገደብ ውስጥ እንዲወጡ ለማድረግ መንግስትና ዜጎች የሚያካሂዱትን ጥረት አጠናክረው ቀጥለዋል ብለዋል።ከቅርብ ጊዜ ወዲህም በየዕለቱ ከ1 ሺህ በላይ ዜጎች የጉዞ ሰነድ በመውሰድ ላይ ይገኛሉ ያሉት ዶክተር ነገሪ፥ ከ50 ሺህ በላይ ዜጎች የጉዞ ሰነድ መውሰዳቸውን ገልፀዋል። እስካሁንም በአጠቃላይ 20 ሺህ የሚሆኑ ዜጎች ወደ ሀገራቸው መመለሳቸውን ሚንስትሩ ዶክተር ነገሪ ሌንጮ አስታውቀዋል።እነዚህ ዜጎች አዲስ አበባ ከገቡ በኋላ ወደ ክልል የሚጓዙት እና አዲስ አበባ የሚቆዩ ተመላሾች ላይ እንግልት እንዳይደርስ በመንግስት ደጋፍ እየተደረገላቸው መሆኑን ዶክተር ነገሪ አስረድተዋል።ተመላሾቹ እንደ ሌሎች ዜጎች ሁሉ በራሳቸው ስራ ፈጠራ፣ በንግድ፣ በግብርና ወይም በሌሎች ዘርፎች ላይ ሰርተው መኖር እንዲችሉ በፈቃዳቸው ላይ የተመሰረተ አደረጃጀትና ድጋፍ እንደሚደረግላቸውም አመልክተዋል።በአቅም ምክንያት ወደ አገራቸው መመለስ ለማይችሉ ዜጎችም መንግስት ድጋፍ ከሚያደርጉ አካላት ጋር በመሆን አስፈላጊው እገዛ እንደሚያደርግ ጠቁሟል።ብሄራዊ የዜጎች አስመላሽ ግብረ ሃይል እና የኢትዮጵያ አየር መንገድ ተቀናጅተው በመንቀሳቀስ ላይ እንደሚገኙ ያነሱት ኃላፊ ሚኒስትሩ፤ በቀን ውስጥ የሚደረገውን የበረራ ቁጥር ለማሳደግ ከሳዑዲ መንግስት የበረራ ፈቃድ ተጠይቆ ምላሽ እየተጠበቀ መሆኑን አመልክተዋል።በተመሳሳይ የክልል መንግስታት ለተመላሽ ዜጎች አስፈላጊውን እገዛ እያመቻቹ መሆኑን ነው ዶክተር ነገሪ የጠቀሱት።በተለይም ከኦሮሚያ፣ አማራ እና ደቡብ ክልሎች የተውጣጡ ቁጥራቸው 20 የሚሆን የስራ ሃላፊዎች ለቅስቀሳ ስራ ወደ ሳዑዲ መሄዳቸውንም ገልጸዋል።በኢፌዴሪ የውጭ ጉዳይ ሚኒስትር ዶክተር ወርቅነህ ገበየሁ የተመራ የዜጎች አስመላሽ ግብረ ሃይል ወደ ሳዑዲ በመሄድ ከሀገሪቱ ንጉስ እና የውጭ ጉዳይ ሚኒስትር ጋር ዜጎች እንዲወጡ ማድረግ በሚቻልበት ሁኔታ ላይ መነጋገራቸው ይታወሳል።በዚሁ ወቅትም ከሁለት ዓመታት ምክክርና ድርድር በኋላ በኢትዮጵያና በሳዑዲ ዓረቢያ መካከል የውጭ አገር የሥራ ስምሪት ስምምነት መፈራሙን አስታውሰዋል። በሳዑዲ በህገ ወጥ መንገድ የሚኖሩ ኢትዮጵያውያን የምህረት አዋጁ ቀነ ገደብ ከመጠናቀቁ በፊት መብቶቻቸው እንደተከበሩላቸው ከአገሪቱ እንዲወጡ መንግስት ጥሪውን እንደሚያቀርብም ዶክተር ነገሪ መልእክት አስተላልፈዋል። የበጎ ፈቃድ አገልግሎት እየሰጡ ያሉ በሳዑዲ የሚኖሩ ኢትዮጵያውያንን እና በራሳቸው ተነሳሽነት በማስታወቂያ በመቀስቀስ ላይ ላሉት የመገናኛ ብዙሃኖችም መንግስት ምስጋናውን ያቀርባል ብለዋል።በተያያዘ በሀገሪቱ አንዳንድ አካባቢዎች ያጋጠመውን ድርቅ የመከላከሉ ሥራ ተጠናክሮ መቀጠሉን ዶክተር ነገሪ በመግለጫቸው አንስተዋል።ካለፈው ዓመት ወዲህ በኢትዮጵያ ሶማሌ፣ በኦሮሚያ ክልል በቦረና፣ ባሌ፣ ጉጂ፣ ምዕራብና ምሥራቅ ሃረርጌ፣ በደቡብ ክልል ደቡብ ኦሞ፣ ሰገን ህዝቦች እና ጋሞ ጎፋ ዞኖች ለምግብ እጥረት የተጋለጡ ዜጎችን ለመታደግ እየተሰራ መሆኑን ገልጸዋል።በዚህም የምግብ እና የውሃ አቅርቦት እንዲሁም የጤና እና የትምህርት አገልግሎት አቅርቦት ተጠናክሮ መቀጠሉን ነው ኃላፊ ሚኒስትሩ የጠቆሙት።ዶክተር ነገሪ በቅርቡ ከደቡባዊ የኢትዮጵያ ሶማሌ አከባቢ በስተቀር አብዛኞቹ የአገሪቱ አካባቢዎች የተስፋፋ ዝናብ በማግኘታቸውና የዝናቡ ሁኔታ እየተሻሻለ በመምጣቱ ውሃን በቦቴ የማቅረብ ሥራ እየቀነሰ መጥቷል ነው ያሉት።ዕርዳታ ለሚያስፈልጋቸው 7 ነጥብ 8 ሚሊየን ዜጎች በዋናነት በኢትዮጵያ መንግስት እንዲሁም ቀሪው በዓለም ምግብ ፕሮግራም እና መንግስታዊ ባልሆኑ ድርጅቶች ጥምረት 98 ሺህ 587 ሜትሪክ ቶን እህል መሰራጨቱንም አብራርተዋል።በ173 ወረዳዎች በሚገኙ 3 ሺህ 12 ትምህርት ቤቶች ትምህርታቸውን ለሚከታተሉ 1 ሚሊየን 130 ሺህ 290 ተማሪዎች ምገባ እየተከናወነ እንደሚገኝም ሚኒስትሩ በጋዜጣዊ መግለጫቸው አብራርተዋል።በሌላ በኩል ዶክተር ነገሪ ከ10ኛ ክፍል ብሔራዊ ፈተና እና ከ12ኛ ክፍል የዩኒቨርሲቲ መግቢያ ፈተና ጋር ተያይዞ ለቀረበላቸው ጥያቄ በሰጡት ምላሽ የ10ኛ ክፍል ብሔራዊ ፈተና ያለምንም ችግር በጥሩ ሁኔታ መጠናቀቁን ገልጸዋል።ዛሬ የተጀመረው የ12ኛ ክፍል የዩኒቨርሲቲ መግቢያ ፈተናም በጥሩ ሁኔታ እየተካሄደ መሆኑን አስታውቀዋል።ከዚሁ ጋር በተያያዘ የተፈጠረው የኢንተርኔት መቆራረጥ በፈተና ላይ የሚቀመጡ ተማሪዎችን ስነ ልቦና ለመጠበቅና ፈተናውን ተረጋግተው እንዲፈተኑ ለማድረግ የተወሰደ እርምጃ እንደሆነ አስታውቀዋል-(ኤፍ.ቢ.ሲ)።